**Povzetek revizijskega poročila *Pravilnost poslovanja Občine Štore v delu, ki se nanaša na zadolževanje***

Računsko sodišče je revidiralo *pravilnost poslovanja Občine Štore v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od 1. 1. 2009 do 31. 10. 2014 ter stanje dolga na 31. 12. 2013 in 31. 10. 2014*. Cilj revizije je bil izrek mnenja o pravilnosti poslovanja Občine Štore v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od 1. 1. 2009 do 31. 10. 2014 ter stanje dolga na 31. 12. 2013 in 31. 10. 2014.

Računsko sodišče je o pravilnosti poslovanja Občine Štore v delu, ki se nanaša na zadolževanje in pravne posle, ki po vsebini pomenijo zadolžitev, v obdobju od 1. 1. 2009 do 31. 10. 2014 ter stanje dolga na 31. 12. 2013 in 31. 10. 2014, izreklo *negativno mnenje*, ker Občina Štore ni poslovala v skladu s predpisi v naslednjih primerih:

* v Odloku o proračunu Občine Štore za leto 2011 in Odloku o proračunu Občine Štore za leto 2014 ni načrtovala obsega zadolžitve v skupnem znesku 381.595 evrov; za sklenitev posojilnih pogodb v skupnem znesku 381.595 evrov, pri katerih odplačilo dolga ni bilo v letu najema, ni pridobila soglasja Ministrstva za finance; dolgoročno se je zadolžila s sklenitvijo petih pogodb o obročnem odplačilu obveznosti, ne da bi upoštevala postopke zadolževanja občin; poroštvo v znesku 600.000 evrov je izdala pravni osebi, ki ni posredni proračunski uporabnik ali javno podjetje; v letu 2013 je stanje likvidnostne zadolžitve za 97 dni presegalo zakonsko določeno omejitev obsega likvidnostnega zadolževanja;
* v letih 2009, 2010, 2011 in 2014 se je zadolžila, čeprav je v letu 2009 z odplačilom dolga in s potencialnimi obveznostmi iz izdanih poroštev za 3,6 odstotne točke oziroma 89.501 evro, v letu 2010 za 9,8 odstotne točke oziroma 281.199 evrov, v letu 2011 za 8,7 odstotne točke oziroma 254.283 evrov, v letu 2014 pa za 3,5 odstotne točke oziroma 100.023 evrov presegla zakonsko dovoljeno mejo za dopustnost zadolžitve;
* izvršeni izdatki za odplačilo dolga so v dveh proračunskih letih presegli načrtovane izdatke;
* ni v celoti izvajala nadzora nad zadolževanjem pravnih oseb javnega sektorja na ravni občine in ni pravočasno pridobila podatkov o stanju zadolženosti pravne osebe javnega sektorja na ravni občine;
* dolgoročno posojilo v znesku 200.000 evrov je najela pri gospodarski družbi zasebnega prava, ki ni banka ali sklad;
* pri plačilu obveznosti iz proračuna v letih od 2009 do 2013 in v obdobju od 1. 1. do 31. 10. 2014 ter pri določitvi roka za plačilo v pogodbi o nakupu nepremičnine ni upoštevala zakonskih plačilnih rokov;
* ustanovila je gospodarsko družbo z vplačilom osnovnega kapitala v denarju in s stvarnim vložkom, ne da bi opredelila zaščito občinskega interesa.

Računsko sodišče je od Občine Štore zahtevalo predložitev *odzivnega poročila*, v katerem mora izkazati popravljalne ukrepe za odpravo ugotovljenih nepravilnosti, in podalo *priporočila* za izboljšanje poslovanja.

Ljubljana, 21. decembra 2015